# Guirionéeu ag er Religion/Chapistr 98

| ◄ Er respet e zeli mab-dén en devout aveit-hou é hunan. | Er respet e zeli mab-dén d’é inean. | Ol er péh e zou én-amb e ra d’emb d’hanàouèt reih ha splan é hès un Doué.  ► |
Mar dé deliet d’hur horv, tennet a zoar hag a fang, quement a respet, rac mé ma crouéet doh limage corv adorabl un Dén-Doué, guet a inour open e zou deliet d’hun inean péhani e zou crouéet doh limage en Eutru Doué ! Ya, hun inean e zou limage en Eutru Doué. Ean e hras el lonnèd hag en amprehonnèd ag en doar, peb-unan revé é sort, e lar er Scritur ; ean e laras nezé : groamb mab-dén doh hul limage hag havaledigueah.
É léh hum sehuel trema Doué eid hanàouèt en havaledigueah en dès mab-dén guet é Grouéour, en dud a bligeadur hag hemb fé e ziscoa en izeldæt ag ou santimanteu, a pe ne sellant nameit doh en havaledigueah ou dès guet el lonnèd, ha rac-cé é tant de ben a gredein en ou dès un inean ag er memb sort guet en oursèd hag er moh. Ni e lausq er monstrèd-cé, en dud-cé a bligeadurieu méhus, péré e hra disinour mab-dén, ér rang é péhani en hum laquant.
Nitra ne zeliehé hul lacat de vout perhuéhoh ha rein souéh t’emb, eid en daremprèd hag en havaledigueah en dès hun inean guet Doué hé Hrouéour.
Doué en dès buhé, hun inean en dès hi ehué ; Doué en dès antandemant, hun inean en dès-ean ehué ; Doué e zou ur spered, hag hun inean e zou ehué ; Doué e zou a ol viscoah, hag hun inean ne varhuou jamæs. Hun inean n’en dé quet hemb quin labour en Eutru Doué, merh en Eutru Doué, hi e zou é limage, ur splandérennig ag é hloër, en œvr ag é ol-buissance. Ha hoah n’en dé azé nameit brauité naturel en inean, hag e zou querclous d’er béherion èl d’er ré just ; hà petra vehé, a pe vehé guellet discoein bràuité en inean-zé ér stad a hræce, ha pinhuiq a drezolieu hemb pris en nean ? Bràuité quer caër, ma n’en dé splandér en hiaul hag er stirèd nameit tihoeldæt étal d’hi. Un inean hag hi e zou é græce Doué, en Eutru Doué hum ra dehi, e chom guet-hi ; bràuité Doué memb e zischen én-hi : ha nezé, en inean-zé e zou pinhuiq a vadeu Doué memb, santel a santeleah un Doué, just a justice en Eutru Doué, ha, revé conzeu er Spered-Santel, lodêc, laret vehé, é natur en Eutru Doué. Péh inour, péb rang ihuel-é hani un inean e zoug èl-cé én-hi er mercheu a havaledigueah Doué ! N’ancoéhet jamæs en ihueldæt ag hé rang, er vrastæt ag hé noblance, hag inouret hou Crouéour dré en dinérdæt ag hou santimanteu. O inean ! prenet dré hoaid un Doué, e lar un Tad santel ag en Ilis, carguet a souéh, ô inean ! hum sàuet drest en doar ha drest squêndeu er horv ! Attercet un Doué Salvér, sellet erhat é labourieu, é huis, é houlieu, é dourmanteu, é hoaid hag é varhue ; chetu er bris ag hou ç’inean, chetu er péh hi dès coustet hag er péh e talh dirac deulegad Doué memb. Attercet un Doué é souffrein, un Doué én angoni, un Doué é verhuel. Doué santel ! petra e verche d’emb-ni er goulieu-cé a béré é oh goleit, en dareu-cé péré e scùillet, er goaid-cé guet péhani é oh ol ruet ? Ean e rescondou d’oh dré vouéh er goaid-cé, péhani hum sàu trema en nean, nepas èl hani Abel eit goulen vangeance, mæs èl goaid en Oén eit gounit d’emb er pardon ; ean e larou d’emb é ma hennéh-é er bris ha rançon hun inean, ha dirac é zeulegad é ma nehi bet cavet précius erhoalh eit bout prenet quer kir.
Arlerh er péh e zamb a larèt, red-é enta credein penaus hun inean e dalhue hilleih open eid en ol madeu ag en doar, ha penaus er hol ag un inean hemb quin e zou brassoh col eid a pe vehé dismantet ol er bed-men abéh ; jugeamb a stad inourabl en inean dré hani en Ælèd. Un sel e zou un dra quer parfæt, m’en dé ol er péh e huélamb ar en doar hag ér firmamant, comparaget doh un sel, bihannoh eid ur hrénen peudr comparaget doh en hiaul. Neoah hun inean ne zistérra quet calz dirac en Ælèd, emé er Scritur, hag én nean, hi e huélou Doué, hi e zei de vout havaloh doh Doué, e lar sant Yehan.
Deustou péh quer parfæt-é en Ælèd, Doué en dès gourheménet dehai quemér sourci ag hun inean, quer câret èl mei nehi guet-hou, ha n’en dès chet hanni hemb n’en dès ur prince ag en nean doh hi goarn.
En diaui, eit tantein hur Salvér, e gueniguas dehou ol er ranteleaheu ag er bed ; er péh e zisco penaus é ma quer jalous a vrauité hag a bris un inean, ma rehé, a pe vehé én é bouvoër, en ol ranteleaheu ag er bed eid en dout un inean hemb quin. N’en dé un dra méhus, e lar un Tad santel ag en llis, ma hrehemb-ni bihannoh a istim ag hun inean eit ne hra en diaul ?
Hun inean e zou ag ur bris quer bras, ma n’en dès chet un Doué ol-buissant credet gobér rai é tégass é Vab ar en doar eid hi salvein. Ha ne vezé bet meit un dén ar en doar, é inean, e lar sant Yehan Chrysostôm, e zou quer précius, m’en devehé un Doué hum hroeit dén hemb arvar erbet eit rein é vuhè eit-hi. Hag é vehé inean en distérran ag en dud vehé, hé Hrouéour en dès doh-t-hi ur garanté vras. Mar en dès en inean-cé dougeance Doué, ha ma hoarn é lezen santel én hé halon, en Eutru Doué e zistrugehé quêntoh en doar hag en nean eid hi lezel d’hum gol, rac m’en dint rah bihan tra comparaget doh un inean.
En nean n’en dès coustet de Zoué meit ur gonz ; mæs hun inean en dès coustet de Zoué é Vab ; coustet hi dès de Vab Doué é hoaid hag é vuhé ; tallein e hra enta, laret-vehé, quement èl en Eutru Doué ean-memb, a p’en dé gùir é tall quement èl m’hi dès coustet. O corv ! e lar sant Bernard, péh un inour aveid oh logein un inean, bihuein un trezol quer caër ! Rantet dehi en ol inour e zeliet.
A p’hou pehé bet chairret, én ur præst, goaid hur Salvér, a pe varhué ar er groéz, na perhuéhet, na guet brasset respet en hou pehé-hui goarnet mad er goaid adorabl-zé ? Hà hui e zeli hou pout bihannoh a sourci eit goarn hou ç’inean, eid a hoarn goaid Jesus-Chrouist, a p’en dé gùir en en dès istimet mui hou ç’inean eid é hoaid prop. A houdé ma mès hanàuet é ma bet me inean prenet dré hoaid un Doué, e laré sant Augustin, en e mès er résolution ferm d’hi goarn, ha de zihoal ag hi gùerhein jamæs d’en diaul dré er péhèd.
Hou ç’inean n’en dé quet t’oh, mæs d’en Eutru Doué quéntoh eid oh-hui ; un trezol-é a béhani en en dès hou carguet de rantein cont dehou ; goarnet-hi èl er bris a hoaid Jesus-Chrouist ; goarnet-hi aveid oh-hui-memb ; mar hi hollet, é vou collet rah aveid oh.
1° Ya, red-é ma salvein me inean, coustéèt e goustou. — 2° Aveid hum zoug a galon de guement-cé, m’em bou chonge de bep termén penaus é ma limage en Eutru Doué ; penaus é tosta d’en Ælèd dré hé bràuité ; penaus en hi dès ur prince ag en nean aveid hi goarn ; penaus Jesus-Chrouist en dès scùillet é hoaid eid hi frenein, ha penaus é rantein cont a nehi de Zoué, de béhani é ma eit birhuiquin. — Men Doué, groeit-t’ein hanàouèt ol er bris a me inean, ha crihueit-mé ér résolulion e mès queméret d’hi salvein eid un éternité.